2.10 การควบคุมภายใน

คณะกรรมการบริษัท พัฒน์กล จำกัด (มหาชน) ได้แต่งตั้งคณะกรรมการตรวจสอบของบริษัท
ประกอบด้วย
กรรมการที่มิได้ดำรงตำแหน่งในคณะกรรมการบริหารซึ่งไม่มีส่วนได้ส่วนเสียในการเป็นผู้ถือหุ้นจำนวน
3 คน ได้แก่ นายสุชาติ สุขสุมิตร เป็นประธานคณะกรรมการตรวจสอบ นายวีระชัย ศรีขจร
และนายปรีชา จันทรางกูร เป็นกรรมการตรวจสอบ

คณะกรรมการตรวจสอบได้ปฏิบัติหน้าที่อย่างอิสระจากกรรมการบริษัท และผู้บริหารของบริษัท
โดยไม่มีข้อจำกัดในการได้รับข้อมูล การใช้ทรัพยากร และความร่วมมือจากบุคลากรของบริษัท
เมื่อใดก็ตามที่คณะกรรมการตรวจสอบร้องขอ

ในปี 2548 คณะกรรมการตรวจสอบได้พิจารณาและให้ความเห็นว่า บริษัทฯ
ได้ปฏิบัติตามมาตรฐานการบัญชีของสมาคมนักบัญชีฯ และประกาศตลาดหลักทรัพย์ฯ
ในการรายงานงบการเงินรายไตรมาส และงบการเงินประจำปี 2548 และงบการเงินรวม
ไม่พบสิ่งที่เป็นสาระสำคัญซึ่งไม่สอดคล้องต่อการปฏิบัติตามหลักการบรรษัทภิบาลที่ดี
มีระบบการควบคุมภายในที่เหมาะสมกับสภาพธุรกิจและไม่พบจุดอ่อนที่เป็นสาระสำคัญ
(ดังรายละเอียดตามรายงานของคณะกรรมการการตรวจสอบ ส่วนที่ 2 หน้า 38)

รายงานของคณะกรรมการตรวจสอบ ประจำปี 2548

ในปี 2548 คณะกรรมการตรวจสอบได้จัดให้มีการประชุมโดยเฉลี่ยเดือนละหนึ่งครั้งตลอดปี
ได้ปฏิบัติหน้าที่และความรับผิดชอบตามคำแนะนำของตลาดหลักทรัพย์แห่งประเทศไทย
เพื่อให้มีการกำกับดูแลกิจการที่ดีรวมทั้งการปฏิบัติตามหลักจรรยาบรรณ
และรายงานผลการประชุมให้คณะกรรมการบริหารของบริษัททราบ โดยมีสาระสำคัญสรุปได้ดังนี้

1.  การกำกับดูแลการดำเนินงานของบริษัทตามหลักการกำกับดูแลกิจการที่ดี
    ได้สอบทานการปฏิบัติตามหลักการกำกับดูแลกิจการที่ดี 15
    ข้อของตลาดหลักทรัพย์แห่งประเทศไทย แล้วพบว่า
    บริษัทได้ปฏิบัติตามหลักการกำกับดูแลกิจการที่ดี ซึ่งในปี 2547
    บริษัทได้วางนโยบายการกำกับดูแลกิจการที่ดีไว้เป็นลายลักษณ์อักษร ตามที่ปรากฏใน 56-1

2.  การกำกับดูแลและสอบทานงบการเงินรายไตรมาสและงบการเงินประจำปี 2548 ของบริษัทฯ
    และงบการเงินรวม ได้กำกับดูแลและสอบทานให้ปฏิบัติตามมาตรฐานบัญชี
    ตามพระราชบัญญัติการบัญชี และประกาศของคณะกรรมการกำกับหลักทรัพย์และตลาดหลักทรัพย์
    และตลาดหลักทรัพย์แห่งประเทศไทย
    รวมทั้งให้เปิดเผยข้อมูลในงบการเงินอย่างเพียงพอและทันเวลา
    โดยสามารถเสนองบการเงินก่อนสอบทานรายไตรมาส
    และก่อนตรวจสอบประจำปีได้ก่อนกำหนดเวลาของตลาดหลักทรัพย์แห่งประเทศไทย
    ผู้สอบบัญชีได้สอบทานหรือตรวจสอบงบการเงินดังกล่าวแล้ว
    ไม่มีการแก้ไขข้อมูลส่วนที่เป็นสาระสำคัญ

3.  การกำกับดูแลการบริหารความเสี่ยง ได้กำกับดูแลการบริหารความเสี่ยงด้านลูกหนี้คงค้าง
    ด้านการจัดการกระแสเงินสด และด้านโครงสร้างการกู้ยืมของบริษัท
    โดยประเมินการบริหารความเสี่ยงเป็นรายเดือนตามปัจจัยความเสี่ยง
    โอกาสที่จะเกิดความเสี่ยง และประเมินผลกระทบที่เกิดจากความเสี่ยง
    รวมทั้งเสนอแนวทางในการจัดการความเสี่ยงดังกล่าว
    ซึ่งคณะกรรมการตรวจสอบยังไม่พบความเสี่ยงที่มีผลกระทบต่อการดำเนินธุรกิจที่เป็นสาระสำคัญ

4.  การประเมินระบบการควบคุมภายใน
    ผลการประเมินระบบการควบคุมภายในมีความสอดคล้องกับความเห็นของผู้สอบบัญชีที่ได้ให้ความเห็นทุกไตรมาสและประจำปีว่า
    ไม่พบประเด็นปัญหาหรือข้อบกพร่องที่เป็นนัยสำคัญ

5.  การกำกับดูแลงานตรวจสอบภายใน
    ได้สอบทานการปฏิบัติงานของส่วนตรวจสอบภายในอย่างสม่ำเสมอ
    เพื่อส่งเสริมให้ส่วนตรวจสอบภายในปฏิบัติงานอย่างมีประสิทธิภาพ

6.  การคัดเลือกผู้สอบบัญชี
    คณะกรรมการตรวจสอบได้รับการแต่งตั้งให้เป็นคณะอนุกรรมการคัดเลือกผู้สอบบัญชี
    ได้พิจารณาร่วมกับคณะกรรมการบริษัท เสนอให้มีการแต่งตั้งสำนักงานสอบบัญชี ดี ไอ เอ
    เป็นผู้สอบบัญชีของบริษัท ประจำปี 2549 และกำหนดค่าตอบแทนตามที่เห็นเหมาะสม

  ในนามคณะกรรมการตรวจสอบ

(นายสุชาติ สุขสุมิตร)

ประธานคณะกรรมการตรวจสอบ